
ΣΧΕΔΙΟ ΝΟΜΟΘΕΤΙΚΟΥ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με το σχέδιο απόφασης του Συμβουλίου για τη σύναψη, εξ ονόματος της Ένωσης, του πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ (2025-2032)
(13158/2025 – C10‑0346/2025 – 2025/0287(NLE))
(Έγκριση)
Το Ευρωπαϊκό Κοινοβούλιο,
–	έχοντας υπόψη το σχέδιο απόφασης του Συμβουλίου (13158/2025),
–	έχοντας υπόψη το σχέδιο του πρωτοκόλλου σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ (2032/2025) (13165/2025),
–	έχοντας υπόψη την αίτηση έγκρισης που υπέβαλε το Συμβούλιο σύμφωνα με το άρθρο 43 παράγραφος 2 και το άρθρο 218 παράγραφος 6 δεύτερο εδάφιο στοιχείο α) σημείο v) και το άρθρο 218 παράγραφος 7 της Συνθήκης για τη λειτουργία της Ευρωπαϊκής Ένωσης (C10‑2025),
–	έχοντας υπόψη τη δημοσιονομική αξιολόγηση που εξέδωσε η Επιτροπή Προϋπολογισμών,
–	έχοντας υπόψη το άρθρο 107 παράγραφοι 1 και 4, καθώς και το άρθρο 117 παράγραφος 7 του Κανονισμού του,
–	έχοντας υπόψη τη γνωμοδότηση της Επιτροπής Ανάπτυξης,
–	έχοντας υπόψη τη σύσταση της Επιτροπής Αλιείας (A10‑2025),
1.	εγκρίνει τη σύναψη της συμφωνίας·
2.	αναθέτει στην Πρόεδρό του να διαβιβάσει τη θέση του Κοινοβουλίου στο Συμβούλιο και στην Επιτροπή καθώς και στις κυβερνήσεις και τα κοινοβούλια των κρατών μελών και των Νήσων Κουκ.

Το νέο αυτό πρωτόκολλο αποτέλεσε αντικείμενο διαπραγμάτευσης για την εφαρμογή της συμφωνίας σύμπραξης βιώσιμης αλιείας (ΣΣΒΑ) μεταξύ της Ένωσης και των Νήσων Κουκ, η οποία τέθηκε σε ισχύ την 10η Μαΐου 2017. Το πρωτόκολλο καλύπτει περίοδο επτά ετών και αποσκοπεί στην επικαιροποίηση του πλαισίου συνεργασίας μεταξύ της Ένωσης και των Νήσων Κουκ, λαμβανομένων υπόψη των προτεραιοτήτων της κοινής αλιευτικής πολιτικής (ΚΑΠ), καθώς και των προτεραιοτήτων των Νήσων Κουκ. Η ύπαρξη του εν λόγω πρωτοκόλλου εφαρμογής θα ενισχύσει επίσης τη στρατηγική εταιρική σχέση της Ένωσης με τις Νήσους Κουκ και θα προωθήσει μια βιώσιμη αλιευτική πολιτική και την υπεύθυνη εκμετάλλευση των αλιευτικών πόρων στα ύδατα των Νήσων Κουκ. 

H εισηγήτρια τονίζει τη σημασία του πρωτοκόλλου για τη συμβολή στη βιώσιμη διαχείριση της αλιείας και, ως εκ τούτου, είναι σημαντικό η εφαρμογή να πραγματοποιείται με βάση τις βέλτιστες διαθέσιμες επιστημονικές συμβουλές και η επιστημονική συνεργασία να αποτελεί σημαντικό μέρος της συνεχιζόμενης εταιρικής σχέσης με τις Νήσους Κουκ. 

Η εισηγήτρια πιστεύει επίσης ότι είναι σημαντικό οι αλιευτικές μας σχέσεις με τις Νήσους Κουκ να εφαρμόζονται με συνεκτικό τρόπο μαζί με τους άλλους τομείς συνεργασίας μεταξύ της Ένωσής μας και των Νήσων Κουκ. Είναι σημαντικό να επικεντρωθούμε στη διασφάλιση συνεργειών σε όλες τις πτυχές της εταιρικής μας σχέσης με τις Νήσους Κουκ, η οποία περιλαμβάνει άλλα στρατηγικά ζητήματα, όπως η περιβαλλοντική βιωσιμότητα, η ανθεκτικότητα στην κλιματική αλλαγή, καθώς και η ευρύτερη οικονομική συνεργασία.

Το πρωτόκολλο θα παρέχει αλιευτικές δυνατότητες για 4 θυνναλιευτικά γρι-γρι και 40 ημέρες αλιείας ετησίως στην αλιευτική ζώνη των Νήσων Κουκ. Το πρωτόκολλο και η πρόσβαση στις εν λόγω αλιευτικές δυνατότητες στην αλιευτική ζώνη των Νήσων Κουκ είναι σημαντικά για τα σκάφη της ΕΕ που δραστηριοποιούνται στην περιοχή. Σε σύγκριση με το τελευταίο πρωτόκολλο, υπάρχει μείωση των ημερών αλιείας, η οποία αποσκοπεί στην καλύτερη ευθυγράμμισή της με το ποσοστό χρησιμοποίησης στο πλαίσιο του τελευταίου πρωτοκόλλου. Το πρωτόκολλο προβλέπει ετήσια χρηματική αντιπαροχή ύψους 460 000 EUR για τις Νήσους Κουκ, εκ των οποίων 165 000 EUR προβλέπεται για την πρόσβαση στους αλιευτικούς πόρους και 295 000 EUR για τη στήριξη της ανάπτυξης της τομεακής αλιευτικής πολιτικής των Νήσων Κουκ. 

Η εισηγήτρια προτείνει στο Κοινοβούλιο να εγκρίνει το νέο πρωτόκολλο. Είναι σημαντικό τόσο για τα αλιευτικά σκάφη της ΕΕ που δραστηριοποιούνται στην περιοχή όσο και για την ενίσχυση της στρατηγικής σύμπραξης μεταξύ της Ένωσης και των Νήσων Κουκ. Η γεωπολιτική κατάσταση στην περιοχή αποτελεί σημαντικό λόγο για να διατηρήσει η Ένωση ισχυρές συμπράξεις με χώρες-εταίρους στην περιοχή καθώς και για να εμβαθύνει τη συνεργασία και να ενισχύσει τη διακυβέρνηση των ωκεανών στον Δυτικό και Κεντρικό Ειρηνικό Ωκεανό, ιδίως μέσω των εργασιών στο πλαίσιο των περιφερειακών οργανώσεων διαχείρισης της αλιείας, όπως η WCPFC. 

Η εισηγήτρια εκφράζει ιδίως ανησυχίες σχετικά με τις δραστηριότητες και την εκτεταμένη επιρροή της Κίνας στην περιοχή και πιστεύει ότι είναι σημαντικό η Ένωση να εργαστεί επιμελώς για τη διατήρηση των συμπράξεών της στην περιοχή, καθώς και για τη διερεύνηση πιθανών νέων συμπράξεων με σκοπό την ενίσχυση της επιρροής της ΕΕ και τη συμβολή σε μια ισχυρότερη δομή διακυβέρνησης των ωκεανών βάσει κανόνων.

Η εισηγήτρια επισημαίνει ότι η τομεακή στήριξη στο πλαίσιο του νέου πρωτοκόλλου θα συμβάλει στην εφαρμογή της αλιευτικής πολιτικής των Νήσων Κουκ, καθώς και στην ανάπτυξη του εθνικού τομέα και της αλιευτικής οικονομίας τους, προωθώντας την ανάπτυξη που συνδέεται με τις οικονομικές δραστηριότητες που σχετίζονται με την αλιεία, συμπεριλαμβανομένων των συναφών υποδομών, και διασφαλίζοντας αξιοπρεπείς συνθήκες εργασίας. Η στήριξη θα συμβάλει επίσης στο συνολικό τους σχέδιο για την αλιεία, την παρακολούθηση και την καταπολέμηση της παράνομης αλιείας, καθώς και στη στήριξη του τομέα αλιείας μικρής κλίμακας.

Η εισηγήτρια τονίζει επίσης τη σημασία του σεβασμού των δικαιωμάτων και των προνομίων του Ευρωπαϊκού Κοινοβουλίου από την Επιτροπή και το Συμβούλιο κατά την εφαρμογή και κατά την ενδεχόμενη ανανέωση της συμφωνίας ή του πρωτοκόλλου. Στο πλαίσιο αυτό, είναι σημαντικό το Κοινοβούλιο να ενημερώνεται πλήρως και άμεσα, σε κάθε στάδιο, για τις διαδικασίες που σχετίζονται με το πρωτόκολλο, καθώς και με τη συμφωνία.

<FootprintIntro>Η εισηγήτρια δηλώνει, υπό την αποκλειστική της ευθύνη, ότι δεν έχει συμπεριλάβει στην έκθεσή της εισηγήσεις από εκπροσώπους συμφερόντων που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας[footnoteRef:1] ή από εκπροσώπους δημόσιων αρχών τρίτων χωρών, συμπεριλαμβανομένων των διπλωματικών αποστολών και πρεσβειών τους, οι οποίες πρέπει να περιληφθούν στο παρόν παράρτημα δυνάμει του άρθρου 8 του παραρτήματος Ι του Κανονισμού.</FootprintIntro> [1:  Διοργανική συμφωνία, της 20ής Μαΐου 2021, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας (ΕΕ L 207 της 11.6.2021, σ. 1, ELI: http://data.europa.eu/eli/agree_interinstit/2021/611/oj).] 

